**Valsts budžeta netieši sniegtā finansējuma lietderības izlietojums**

 **sabiedriskā labuma organizācijām**

Finanšu ministrija ir veikusi valsts budžeta netieši sniegtā finansējuma lietderības izlietojuma sabiedriskā labuma organizācijām (turpmāk – SLO) izvērtējumu par iepriekšējiem gadiem (2015. un 2016.gadu).

SLO ir biedrības un nodibinājumi, kuru statūtos, satversmē vai nolikumā norādītais mērķis ir sabiedriskā labuma darbība, kā arī reliģiskās organizācijas (turpmāk – RO), kuras veic sabiedriskā labuma darbību, ja šīm biedrībām, nodibinājumiem un RO piešķirts SLO statuss un, ja tās izlieto savus ienākumus darbībām, kurām nav komerciāla rakstura un, kuras vērstas uz sabiedriskā labuma darbības nodrošināšanu [Sabiedriskā labuma organizāciju likuma (turpmāk – Likums) 3.pants].

 Ik gadu vērojams SLO skaita pieaugums, vidēji gadā tas pieaug par 250 organizācijām. Saskaņā ar Valsts ieņēmumu dienesta (turpmāk – VID) (SLO reģistra turētāja) sniegto informāciju 2016.gadā ir 2640 organizācijas, kurām piešķirts SLO statuss (2015.gadā – 2 454 SLO), t.sk.:

* biedrības – 2205 vai 83,5% no SLO kopskaita;
* nodibinājumi – 350 vai 13,3% no SLO kopskaita;
* RO – 85 vai 3,2% no SLO kopskaita.

Latvijā no visām reģistrētajām biedrībām, nodibinājumiem un RO SLO statuss ir apmēram 14% no šīm organizācijām. SLO skaita pieaugums pret 2016.gadu ir 7,7% vai SLO skaits ir pieaudzis par 204 organizācijām. Lai gan ir vērojams SLO skaita pieaugums, ap 50 organizācijām katru gadu zaudē SLO statusu.

Izplatītākie SLO statusa zaudēšanas iemesli ir nodokļu parādu esamība, organizācijas darbības neatbilstība piešķirtajai sabiedriskā labuma darbības jomai, netiek iesniegti gada pārskati u.c.

SLO uzraudzības procesa rezultātā VID izteicis 2015.gadā – 298 brīdinājumus, 2016.gadā – 336 brīdinājumus. Savukārt SLO statuss 2015.gadā atņemts ir 58 organizācijām, 2016.gadā – 49 organizācijām.

Likumdevējs ir noteicis, ka organizācijai, kas pretendē uz SLO statusu, jādarbojas Likumā noteiktajās jomās. Šim mērķim jāizriet no organizācijas statūtiem un tieši jāatspoguļojas organizācijas darbības mērķos un metodēs. Tāpat Likumā skaidri ir atrunātas SLO tiesības saņemt ziedojumus un pienākumi, kā arī ierobežojumi attiecībā uz ziedojumu izlietojumu.

SLO statuss dod potenciālajam ziedotājam skaidru ziņu, ka šī organizācija darbojas sabiedrības interesēs un Likuma ietvaros, kā arī to, ka organizācijas darbība tiek kontrolēta.

Saskaņā ar Likuma 13.panta pirmo daļu VID veic SLO darbības uzraudzības funkciju. Lai to realizētu, katra SLO ik gadu līdz *31.martam* iesniedz VID iepriekšējā gada darbības pārskatu un gada pārskatu. VID šos dokumentus un citu VID rīcībā esošo informāciju apkopo un izvērtē, pēc tam iesniedz Sabiedriskā labuma komisijai, kura izskata un izvērtē SLO darbības atbilstību sabiedriskā labuma darbības būtībai. No Likuma normām izriet, ka SLO statusa uzraudzība tiek veikta, vērtējot SLO saņemto ziedojumu un dāvinājumu izlietojumu un citu finanšu līdzekļu izlietojumu un to atbilstību Likumā noteiktajam.

Ja organizācija atbilst SLO (Likuma 3.pants) definīcijai un tās veiktā darbība atbilst sabiedriskā labuma darbības (Likuma 2.pants) definīcijai, tai ir tiesības saņemt nodokļu likumos noteiktos nodokļu atvieglojumus, bet ziedotājiem ir tiesības izmantot nodokļu atvieglojumus vai atsaukt ziedojumu (Likuma 4.pants), ja tie ir izlietoti neatbilstoši Likumā noteiktajiem ierobežojumiem. No iepriekš minētā izriet, ka NVO pēc savas būtības nav uzņēmuma ienākuma nodokļa (turpmāk – UIN) maksātāji. Tas nozīmē, ka saskaņā ar likuma „Par uzņēmumu ienākuma nodokli” 20.1pantu un likuma „Par iedzīvotāju ienākuma nodokli” 10.pantu persona, kura veic ziedojumu SLO, var samazināt budžetā maksājamos nodokļus. Tādejādi valsts ir noteikusi īpašu labvēlības statusu SLO, radot iespēju SLO piesaistīt vairāk ziedotāju un to naudas līdzekļus.

**Uzņēmumiem** saskaņā ar likuma „Par uzņēmumu ienākuma nodokli” 20.1pantu, ziedojot budžeta iestādēm, kā arī Latvijas Republikā reģistrētām biedrībām, nodibinājumiem un RO, kurām piešķirts SLO statuss saskaņā ar Likumu, ir tiesības saņemt UIN 85% no ziedotās summas, taču kopējā UIN atlaide nedrīkst pārsniegt 20% no kopējās nodokļa summas.

Savukārt *fiziskajām personām* – iedzīvotāju ienākuma nodokļa (turpmāk – IIN) maksātājiem saskaņā ar likuma „Par iedzīvotāju ienākuma nodokli” 10.panta pirmajā daļā noteikto ir tiesības piemērot IIN atvieglojumus) (IIN likme par 2016.gadu – 23%), samazinot ar IIN apliekamo ienākumu par veiktajiem ziedojumiem, kas nepārsniedz 20% no maksātāja apliekamā ienākuma.

Tādejādi SLO būtībā saņem valsts atbalstu – finansējumu netiešā veidā. SLO veic sabiedriskā labuma darbību sabiedrības interesēs un ievēro Likumā noteiktos pienākumus un mantas un finanšu līdzekļu izlietošanas ierobežojumus.

Valsts iesaistās NVO finansēšanā gan tiešā veidā, deleģējot uzdevumus, projektu īstenošanu, pakalpojumu sniegšanu, gan netiešā veidā – nodrošinot nodokļu atlaides (atvieglojumus) utt.

Biedrību un nodibinājumu ieņēmumu struktūru veido biedru naudas, iestāšanās naudas un citas gadskārtējās iemaksas, ziedojumi un dāvinājumi, ieņēmumi no saimnieciskās darbības un saņemtās dotācijas, t.i., pašvaldību un valsts sniegtais atbalsts.

Biedrību un nodibinājumu ieņēmumi 2016.gadā ir 297,2 milj. euro (2015.gadā 288,8 milj. euro) un tie ir pieauguši par 8,4 milj. euro vai 2,8%, t.sk.:

* biedru naudas, iestāšanās naudas un citas gadskārtējās iemaksas 2016.gadā ir 41,7 milj. euro (2015.gadā 37,5 milj. euro) un tās ir pieaugušas par 4,2 milj. euro vai 10%;
* ziedojumi un dāvinājumi 2016.gadā ir 79,8 milj. euro (2015.gadā, 80,6 milj. euro) un tie ir nedaudz samazinājušies par 0,8 milj. euro vai 1,0%;
* ieņēmumi no saimnieciskās darbības 2016.gadā ir 96,7 milj. euro (2015.gadā, 102,3 milj. euro) un tie ir nedaudz samazinājušies - par 5,6 milj. euro vai 5,5%;
* saņemtās dotācijas, t.i., pašvaldību un valsts sniegtais atbalsts 2016.gadā ir 78,9 milj euro (2015gadā, 68,4 milj. euro) un tās ir pieaugušas par 10,5 milj. euro vai 13,3%.

2016.gadā NVO saņēmušas ziedojumus un dāvinājumus 97,8 milj. euro apmērā un tie salīdzinot ar 2015.gadu ir palielinājušies par 1,1 milj. euro vai 1,1% (2015.gadā – 52,7 milj. euro), t.sk., SLO saņemtie ziedojumi un dāvinājumi 2016.gadā ir 52,7 milj. euro apmērā, savukārt 2015.gadā 57,0 milj. euro un to apjoms ir samazinājies par 4,3 milj. euro vai 7,5%.

Visvairāk saņemtos ziedojumus un dāvinājumus SLO izlietojušas šādām jomām:

* *sporta atbalstīšanai* 14,1 milj. euro 2016.gadā (2015.gadā 14,7 milj. euro), kas ir par 0,6 milj. euro vai 4% mazāk nekā iepriekšējā gadā;
* *labdarībai* 9,7 milj. euro 2016.gadā (2015.gadā 10,3 milj. euro), kas ir par 0,6 milj. euro vai 5,8% mazāk nekā iepriekšējā gadā.

Dāvinājumus un ziedojumus NVO, t.sk., SLO, ir sniegušas arī valsts kapitālsabiedrības, un tie ir ziedojumi un dāvinājumi, kuri sniegti ar finanšu ministra atļauju. Šie ziedojumi un dāvinājumi ir paredzēti šo organizāciju mērķu īstenošanai un 2016.gadā tie ir 4,4 milj. euro apmērā, savukārt 2015.gadā – 4,5 milj. euro, t.i. gandrīz iepriekšējā gada līmenī.

Secinājumi:

1. SLO skaits 2016.gadā ir 2640 organizācijas un salīdzinot ar 2015.gadu tas ir pieaudzis par 186 organizācijām vai 7% (2015.gadā – 2454 SLO);
2. 2016.gadā ir pieauguši biedrību un nodibinājumu ieņēmumi (no 288,8 milj. euro 2015.gadā līdz 297,2 milj. euro 2016.gadā), pieaugums par 8,4 milj. euro vai 2,8%, kas liecina par šo organizāciju darbības aktivitāti;
3. SLO statuss ir apmēram 14% no visām biedrībām, nodibinājumiem un RO;
4. Pašvaldības ir iesaistījušās aktīvāk NVO atbalstīšanā, palielinot savu atbalstu (no 68,4 milj. euro 2015.gadā līdz 78,9 milj. euro 2016.gadā) 2016.gadā par 10,5 milj. euro vai 13,3% salīdzinot ar iepriekšējo gadu;
5. Valsts kapitālsabiedrību sniegtais atbalsts ir palicis gandrīz nemainīgs 2016.gadā 4,4 milj. euro, savukārt 2015.gadā - 2014.gadā 4,5 milj. euro;
6. Visvairāk saņemtos ziedojumus un dāvinājumus SLO izlietojušas sporta atbalstīšanai – 14,1 milj. euro 2016.gadā, 14,7 milj. euro 2015.gadā un labdarībai – 9,7 milj. euro 2016.gadā, 10,3 milj. euro 2015.gadā.